C 355/8
FI
Euroopan unionin virallinen lehti
16.9.2022
7.2 Asetuksen (EY) N:o 852/2004 9 artiklan mukaiset EU:n ohjeet Useat elintarviketoimialan eurooppalaiset sidosryhmäorganisaatiot ovat laatineet hyvää hygieniakäytäntöä koskevia EU:n ohjeita.
Luettelo näistä ohjeista on saatavilla osoitteessa https://ec.europa.eu/food/food/biological-safety/food-hygiene/guidanceplatform_en.
Joissakin tapauksissa Euroopan komissio on antanut alakohtaista ohjeistusta myös itse, etenkin niille elintarvikealan toimijoille, jotka ovat pienyrityksiä: — Komission tiedote elintarvikkeiden vähittäismyyntitoimintaa, joihin sisältyvät elintarvikelahjoitukset, koskevista elintarviketurvallisuuden hallintajärjestelmien ohjelmista (18) (jäljempänä ”vähittäismyyntitoimintaa koskeva komission tiedote”) — Komission tiedote ohjeasiakirjasta mikrobiologisten riskien torjumisesta tuoreiden hedelmien ja vihannesten alkutuotannossa hyvän hygienian avulla (19).
8 KOULUTUS
Elintarvikealan toimijan henkilöstöä on valvottava ja ohjattava ja/tai koulutettava elintarvikehygieniaan liittyvissä asioissa heidän työtehtäviensä edellyttämällä tavalla, ja elintarviketurvallisuuden hallintajärjestelmän kehittämisestä ja ylläpitämisestä vastaavien henkilöiden on saatava asianmukainen koulutus tukiohjelmien ja HACCP-periaatteiden soveltamisesta.
Elintarvikealan toimijan on varmistettava, että asiaankuuluviin prosesseihin osallistuvalla henkilöstöllä on riittävä ammattitaito ja tieto tuotanto-, varastointi-, kuljetus- ja/tai jakeluprosessin (mahdollisista) tunnistetuista vaaroista ja kriittisistä pisteistä.
Henkilöstön on myös tunnettava korjaavat toimenpiteet, ennaltaehkäisevät toimenpiteet ja seuranta- ja kirjausmenettelyt, joita yrityksessä sovelletaan, asetuksen (EY) N:o 852/2004 liitteessä II olevan XII luvun mukaisesti.
On muistettava, että yleinen (kaikille työntekijöille annettava) hygieniakoulutus ja erityiset HACCP-koulutukset ovat eri asioita.
Työntekijöiden, jotka valvovat/hallinnoivat tai todentavat kriittisiä hallintapisteitä, on saatava koulutusta HACCPperiaatteisiin perustuvista menettelyistä tehtäviensä mukaisesti (esimerkiksi tarjoilija tarvitsee tietyntasoista hygieniakoulutusta, mutta kokki tarvitsee lisäksi koulutusta siihen, miten ruokaa valmistetaan hygieenisesti).
Mahdollista kertauskoulutusta ja sen toistumistiheyttä on harkittava laitoksen tarpeiden ja henkilöstön osoitettujen taitojen mukaan.
Elintarviketeollisuuden eri alojen sidosryhmäorganisaatioiden on pyrittävä kokoamaan tietoa koulutuksesta elintarvikealan toimijoille.
Asetuksen (EY) N:o 852/2004 liitteessä II olevassa XII luvussa tarkoitettu koulutus on ymmärrettävä laajasti.
Asianmukainen koulutus ei siis välttämättä tarkoita muodollisiin koulutustilaisuuksiin osallistumista.
Taitoja ja tietoa voidaan omaksua myös ammattialajärjestöiltä tai toimivaltaisilta viranomaisilta saatavien teknisten tietojen ja ohjeiden, asianmukaisen työssäoppimisen/työpaikkakoulutuksen, hyvien käytäntöjen oppaiden jne. avulla.
Elintarvikeyrityksissä henkilöstölle järjestettävän hyviä hygieniakäytäntöjä, muita tukiohjelmia ja HACCP-periaatteita koskevan koulutuksen olisi oltava yrityksen kokoon ja luonteeseen suhteutettua.
Lisäksi siinä on otettava huomioon toiminnan luonteeseen liittyvät erityisriskit.
Koulutuksesta on tullut entistäkin tärkeämpää sen jälkeen, kun elintarviketurvallisuuskulttuuria koskeva (pakollinen) vaatimus otettiin käyttöön asetuksella (EY) N:o 852/2004 maaliskuussa 2021.
Hyvä elintarviketurvallisuuskulttuuri voidaan usein saavuttaa parhaiten juuri koulutuksen avulla, ja sillä voidaan myös korjata puutteita, jotka on havaittu elintarviketurvallisuuskulttuurin arvioinnin yhteydessä (ks. liitteessä I oleva kohta 4.14).
Toimivaltainen viranomainen voi tarvittaessa avustaa edellä mainittujen koulutustoimien kehittämisessä erityisesti aloilla, jotka ovat huonosti organisoituneita tai joilla tietämys on osoittautunut puutteelliseksi.
Avun antamista selostetaan tarkemmin oppaassa ”FAO/WHO guidance to governments on the application of HACCP in small and/or less-developed food businesses (20)”.
(18) EUVL C 199, 12.6.2020, s. 1.
(19) EUVL C 163, 23.5.2017, s. 1.
(20) http://www.fao.org/docrep/009/a0799e/a0799e00.HTM